CELEX: 32008D0351
Language: hu
Date: 2008-04-28 00:00:00
Title: 2008/351/EK: A Bizottság határozata ( 2008. április 28.) a fertőző betegségek járványügyi felügyeletére és ellenőrzésére szolgáló korai figyelmeztető és gyorsreagáló rendszer keretében jelentendő események vonatkozásában a 2000/57/EK határozat módosításáról (az értesítés a C(2008) 1574. számú dokumentummal történt) (EGT-vonatkozású szöveg)

1.5.2008   
            
            
               HU
            
            
               Az Európai Unió Hivatalos Lapja
            
            
               L 117/40
            
         
      A BIZOTTSÁG HATÁROZATA
   
   (2008. április 28.)
   a fertőző betegségek járványügyi felügyeletére és ellenőrzésére szolgáló korai figyelmeztető és gyorsreagáló rendszer keretében jelentendő események vonatkozásában a 2000/57/EK határozat módosításáról
   (az értesítés a C(2008) 1574. számú dokumentummal történt)
   (EGT-vonatkozású szöveg)
   (2008/351/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a Közösségben a fertőző betegségek járványügyi felügyeleti és ellenőrzési hálózatának létrehozásáról szóló, 1998. szeptember 24-i 2119/98/EK európai parlamenti és tanácsi határozatra (1) és különösen annak 1. és 7. cikkére,
   mivel:
   
               (1)
            
            
               A fertőző betegségek járványügyi felügyeleti és ellenőrzési hálózatának létrehozásáról szóló 2119/98/EK európai parlamenti és tanácsi határozat szerinti korai figyelmeztető és gyorsreagáló rendszerről szóló, 1999. december 22-i 2000/57/EK bizottsági határozat (2) I. melléklete meghatározza azokat az eseményeket, amelyeket az egyes tagállami hatóságoknak az említett rendszerben jelenteniük kell.
            
         
               (2)
            
            
               A közösségi hálózat korai figyelmeztető és gyorsreagáló rendszerét a 2000/96/EK határozat (3) I. mellékletében meghatározott eseményekre, illetve az említett határozat 7. cikke szerinti olyan egyéb más fertőző betegségekre való hivatkozásokra kell fenntartani, amelyek önmagukban vagy más hasonló eseményekhez kapcsolódva közegészségügyi veszélyt jelentenek vagy jelenthetnek.
            
         
               (3)
            
            
               Az Európai Unió Tanácsának 2006. november 30-i és december 1-jei következtetéseiben úgy ítélte meg, hogy az Egészségügyi Világszervezet (WHO) részére a nemzetközi aggodalomra okot adó esetleges közegészségügyi vészhelyzetekre vonatkozó értesítéseket a késedelmek elkerülése érdekében a 2119/98/EK határozattal létrehozott közösségi hálózatnak szóló értesítésekkel egyidejűleg kell megküldeni.
            
         
               (4)
            
            
               A 2007. június 15-én hatályba lépett Nemzetközi Egészségügyi Előírások (2005) értelmében a tagállamok illetékes hatóságai kötelesek értesíteni az Egészségügyi Világszervezetet vagy konzultációt folytatni vele bizonyos közegészségügyi eseményekkel kapcsolatban – elsősorban olyanokkal, amelyek nemzetközi aggodalomra adnak okot –, valamint bármilyen, az adott eseményekre válaszul hozott egészségügyi intézkedések kapcsán.
            
         
               (5)
            
            
               A Bizottság és más tagállamok késedelem nélküli tájékoztatása céljából a 2119/98/EK határozat melléklete szerinti fertőző betegségekre vonatkozó értesítéseket és konzultációkat az Egészségügyi Világszervezet értesítésével egyidejűleg kell továbbítani a 2000/57/EK határozattal létrehozott korai figyelmeztető és gyorsreagáló rendszeren keresztül.
            
         
               (6)
            
            
               A 2000/57/EK határozat I. mellékletét ezért ennek megfelelően módosítani kell.
            
         
               (7)
            
            
               Az e határozatban előírt intézkedések összhangban vannak a 2119/98/EK határozat 7. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2000/57/EK határozat I. melléklete e határozat mellékletének megfelelően módosul.
   2. cikk
   Ezt a határozatot 2008. május 1-jétől kell alkalmazni.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2008. április 28-án.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 268., 1998.10.3., 1. o. A legutóbb a 2007/875/EK bizottsági határozattal (HL L 344., 2007.12.28., 48. o.) módosított határozat.
   
      (2)  HL L 21, 2000.1.26., 32. o.
   
      (3)  HL L 28., 2000.2.3., 50. o. A legutóbb a 2007/875/EK határozattal módosított határozat.
   
      MELLÉKLET
      A 2000/57/EK határozat I. melléklete a következő 5. ponttal egészül ki:
      
         
                     „5.
                  
                  
                     A 2005-ös nemzetközi egészségügyi előírások 1. cikke értelmében olyan betegség vagy olyan betegség kialakulásának lehetőségét magában foglaló esemény megjelenése, amely a 2119/98/EK határozata mellékletének meghatározása szerint fertőző betegségnek minősül, valamint az ehhez kapcsolódó intézkedések, amelyekről a 2005-ös Nemzetközi Egészségügyi Előírások 6. cikke alapján az Egészségügyi Világszervezetet tájékoztatni kell.”